[{"text_idx": "#000001", "text": "Dros gyfnod o tua hanner canrif, rydym wedi gwylio'r wlad enfawr yma'n codi - o gael ei galw'n wlad \"Trydydd Byd\" - i fod yn un o rymoedd economaidd mawr y byd."}, {"text_idx": "#000002", "text": "Felly, pan yn 2009 fe benderfynwyd rhoi'r Gemau Olympaidd i Brasil a Rio De Janeiro, roedd e'n ymddangos fel dewis ysbrydoledig, anochel bron."}, {"text_idx": "#000003", "text": "Ond mae Brasil yn wlad wahanol iawn i'r wlad hyderus a blaengar a welwyd saith mlynedd yn o\u0302l."}, {"text_idx": "#000004", "text": "Rydw i wedi byw, astudio ac ymweld a\u0302 Rio am gyfnodau am lawer o flynyddoedd, ond ers 2013 Rio yw fy nghartref."}, {"text_idx": "#000007", "text": "Disgrifiad o\u2019r llun, Sermoni agoriadol Rio"}, {"text_idx": "#000008", "text": "Roedd y seremoni agoriadol nos Wener yn taro'r nodyn cywir. Roedd hi'n seremoni gymharol syml, yn costio tua degfed o extravaganza Llundain yn 2012, ond yn nodweddiadol iawn o Brasil."}, {"text_idx": "#000009", "text": "Fe welwyd pwyslais mawr ar draddodiadau cerddorol mawr y wlad. Gan wneud defnydd mawr o liw a sain, roedd e'n seremoni addas o gofio'r cefndir gwleidyddol ac economaidd cythryblus."}, {"text_idx": "#000010", "text": "Hyd yn oed yn ystod y tair blynedd diwethaf rwy' wedi gweld newidiadau enfawr yn y ddinas."}, {"text_idx": "#000011", "text": "Nid yn unig yn y cyfleusterau chwaraeon a orchmynnwyd gan y penaethiaid Olympaidd, ond hefyd mewn isadeiledd trafnidiaeth ac amgueddfeydd mewn rhannau o'r ddinas a anghofiwyd amdano yn y gorffennol."}, {"text_idx": "#000013", "text": "Mae hynny'n iawn yn o\u0302l pob tebyg ond y broblem yw bod gan Rio a Brasil lawer o broblemau tymor hir pwysicach y dyddiau yma na threfnu jambori rhyngwladol."}, {"text_idx": "#000014", "text": "Un peth bach wnaeth fy nharo, wrth i mi gerdded o'r Maracana ar o\u0302l sioe nos Wener, oedd drewdod ffos carthion agored wrth ymyl y stadiwm."}, {"text_idx": "#000015", "text": "Fel llawer o nentydd ac afonydd llygredig yr ardal, mae'n llifo yn syth i'r bae wrth ymyl y ddinas."}, {"text_idx": "#000017", "text": "Rwy'n gobeithio yn fawr bydd y gemau, a'r gemau paralympaidd yn llwyddo - mae Rio wedi cael ei esgeuluso am ddegawdau."}, {"text_idx": "#000021", "text": "I'r Caariocas sy'n poeni am eu swyddi a'u cyflogau mae tocynnau yn ddrud ac mae brwdfrydedd tuag at y gemau, yn enwedig y tu allan i Rio, yn wan."}, {"text_idx": "#000022", "text": "Rwy'n siw\u0302r bydd y gemau yn osgoi argyfwng mawr, a prin bydd rhai o broblemau Rio yn cael sylw'r ymwelwyr - bydd 85,000 o filwyr ar y strydoedd yn cadw trefn ar ystadegau tor cyfraith erchyll y ddinas."}, {"text_idx": "#000023", "text": "Dyma ddinas sydd yn mwynhau bywyd ac yn caru chwaraeon. Yn ystod y pythefnos nesaf, Rio fydd y lle mwyaf deniadol a bywiog yn y byd."}, {"text_idx": "#000024", "text": "Ond pan fydd yr ymwelwyr, yr athletwyr a'r newyddiadurwyr wedi mynd, bydd llawer o broblemau tymor hir Rio yn parhau."}, {"text_idx": "#000025", "text": "Prif StraeonMo\u0302n: 'Siom' ymgyrchwyr ar o\u0302l caniata\u0301u fferm solarPublished1 awr yn o\u0302lAthrawon yn derbyn cynnig cyflog newyddPublished12 awr yn o\u0302l'Gwrthwynebu prosiectau ynni gwynt yn anfoesol'Published1 awr yn o\u0302l"}, {"text_idx": "#000026", "text": "Mo\u0302n: 'Siom' ymgyrchwyr ar o\u0302l caniata\u0301u fferm solar"}, {"text_idx": "#000028", "text": "'Gwrthwynebu prosiectau ynni gwynt yn anfoesol'"}, {"text_idx": "#000032", "text": "Sut mae denu adar i'r ardd?"}]